Publication: Magyar Közlöny
Issue: MK-2009-56 (Year: 2009, Number: 56)
Era: 2004-2010
Section: [Melléklet a 40/2002. (V. 24.) OM rendelethez]
Paragraph Index: 582

[Melléklet a 40/2002. (V. 24.) OM rendelethez] „I. RÉSZLETES KÖVETELMÉNYEK Az Elektronikai alapismeretek szakmai előkészítő tantárgy érettségi vizsga részletes vizsgakövetelményeinek kidolgozása a műszaki szakterület elektrotechnika-elektronika szakmacsoportjába tartozó szakközépiskolák számára készült. A tantárgy az érettségin a szabadon választható vizsgatárgyak körét bővíti. A részletes követelmények természetesen az előírt kerettantervekhez illeszkednek, s nem tartalmazzák az egyes intézmények helyi tanterveiben megfogalmazott kiegészítő témakörök követelményeit. Az Elektronikai alapismeretek komplex vizsgatárgy, részletes követelményei alapvetően az Elektrotechnikaelektronika szakmacsoport érettségire épülő szakképesítéseinek központi programjainak elektrotechnika és elektronika alapjai témaköreire épülnek. A részletes vizsgakövetelmények közép- és emelt szinten egyaránt kompetencia elv alapján készültek. Az emelt szintű követelmények tartalmazzák a középszintű követelményeket is. Középszinten alapvetően az ismeret és a megértés szintje dominál, emelt szinten fokozottabban előtérbe kerül az alkalmazási és integrálási képesség is. Az ismeretek és készségek legnagyobb része középszinten és emelt szinten egyaránt megjelenik. A középszintű vizsgakövetelmények figyelembe veszik a szakmai előkészítő érettségi azon céljait, hogy vizsgával is megtörténjék a szakmai alapozás lezárása, segítse a szakirány szerinti felsőfokú intézményekbe történő továbbtanulást, kövesse és elősegítse a tanulók szakmaválasztását, valamint előkészítse bekapcsolódásukat a specializáló szakmai képzésbe. A középszintű célok elsősorban az egyszerűbb ismeretszerzési eljárásokat, kifejező készséget, a rendszerezés és az alkalmazás, valamint az alapfeladatok megoldásának legalapvetőbb formáit várják el. Az emelt szintű vizsgakövetelményekben elsősorban az igényesebb felépítésre törekvés, az alkalmazás és integrálás összetettsége, a feladatok nehézségi fokának erősödése jelentkezik. A követelmények figyelembe veszik továbbá, hogy bizonyos technikus szakokhoz, vagy egyes akkreditált iskolai rendszerű felsőfokú szakképesítésekhez – az intézmény pedagógiai programjában rögzített előírásokkal összhangban – szükségessé válhat az emelt szintű érettségi vizsga letétele is. A középszintű érettségi vizsga célja annak megállapítása, hogy a vizsgázó – rendelkezik-e műszaki szemlélettel és a műszaki műveltség részét képező elektrotechnikai-elektronikai alapismeretekkel, – képes-e ismereteit a mindennapokban tapasztalt villamos jelenségekkel, egyszerű technikai eszközök működésével összekapcsolni, – elsajátította-e az elektrotechnika és az elektronika alapfogalmaihoz kapcsolódó összefüggések alkalmazását, – rendelkezik-e az elektrotechnikai-elektronikai alapmennyiségek mértékegységeinek és mértékeinek ismeretével, átszámítási mechanizmusával, elektrotechnikai és elektronikai alapfeladatok megoldási készségével, – képes-e az elektrotechnika-elektronika alapvető fontosságú tényeinek, fogalmainak és alaptörvényeinek szabatos definiálására, jellemzésére, – képes-e megszerzett ismeretei felhasználásával elektrotechnikai-elektronikai jelenségeket, összefüggéseket megmagyarázni, és folyamatokat összehasonlítani. Az emelt szintű érettségi vizsga célja annak megállapítása, hogy a vizsgázó a fentiekben felsoroltakon túlmenően – elsajátította-e a speciális szakmai tantárgyak tanulásához szükséges műszaki feladatmegoldó képességet, – tudja-e levezetni, igazolni, ábrázolni és értékelni az elektrotechnikai-elektronikai összefüggéseket és folyamatokat, – képes-e elemezni és méretezni a legfontosabb elektrotechnikai-elektronikai alapáramköröket, – rendelkezik-e az alapfogalmak, a folyamatok, a jelenségek és törvényszerűségek összehasonlító, integrálási képességével. A részletes vizsgakövetelményeket tartalmazó táblázat emelt szintű oszlopa csak a középszintet meghaladó követelményeket tartalmazza, de az emelt szintű vizsga természetesen magába foglalja a középszintű követelményeket is. 2009/56. szám A) KOMPETENCIÁK A vizsgázónak a követelményrendszerben és a vizsgaleírásban meghatározott módon az alábbi kompetenciák meglétét kell bizonyítania: Középszinten: – ismeretei összekapcsolása a mindennapokban tapasztalt jelenségekkel, a technikai eszközök működésével; – a természettudományos gondolkodás, megismerési módszerek alapvető sajátosságainak felismerése; – alapmennyiségek definiálása és értelmezése; – az összetartozó fogalmak együttes használata; – törvények, szabályok és összefüggések ismerete és alkalmazása; – egyszerű és összetett számítások elvégzése – a megfelelő matematikai eszközöket is felhasználva – az ismeretek alkalmazása; – a műszaki nyelv megfelelő és pontos használata; – grafikonok, ábrák, rajzok, katalógus adatok értékelése, elemzése, magyarázata; – áramkörök, áramköri elemek jellemző diagramjainak, karakterisztikáinak rajzolása; – összefüggések ábrázolása és értelmezése; – mértékegységek, mértékrendszerek használata; – a tanult szakkifejezések szabatos használata szóban és írásban; – a napjainkban felmerülő, elektrotechnikai, elektronikai ismereteket is igénylő problémák lényegének megértése; – a természet-, az egészség és környezetvédelemmel kapcsolatos problémák felismerése. Emelt szintű érettségi vizsgán ezen túlmenően az alábbi kompetenciák szükségesek: – az ismeretanyag belső összefüggéseinek, az egyes témakörök közötti kapcsolatok áttekintése, felismerése; – problémák megoldásában – a megfelelő matematikai eszközöket is felhasználva – az ismeretek alkalmazása összetettebb áramkörök esetén; – áramkörök, alkatrészek felépítésének, működésének értelmezése, összehasonlítása; – az alapvető fontosságú tények és az ezekből következő alaptörvények, összefüggések szabatos kifejtése, magyarázata szóban és írásban; – a mindennapi életet befolyásoló fizikai természetű jelenségek értelmezése; – több témakör ismeretanyagának logikai összekapcsolását igénylő, összetett elektrotechnikai-elektronikai feladatok, problémák megoldása; – a környezetvédelemmel és természetvédelemmel összefüggő problémák ismerete és elemzése. B) TÉMAKÖRÖK

Source: https://magyarkozlony.hu/hivatalos-lapok/a4a8b7b310c72324b9d8320822f65a927bdb0963/dokumentumok/56fae74fa21462385210d71b8a02d05deb4734e2/letoltes